”Spørg Birgit” er skiftet ud med ”spørg Cecilie”, og selvom den nye direktionssekretær ikke har siddet i jobbet særligt længe, så har hendes brede pallette af erfaring fået hende godt fra start. På trods af sine kun 32 år – i øvrigt samme alder som da Birgit Larsen i 1989 startede på TV2 Nord – er det nemlig ikke første gang, Cecilie Bonderup Ørskov sidder i en betroet stilling. Fra 2016 til 2019 var nordjyden, nu bosat i Nørhalne, direktionsassistent i Sanistål, og det var her passionen for ledelsesunderstøttelse og -udvikling blev vakt – samme passion, der nu bringer hende til TV2 Nord. - Jeg er servicemindet af natur, og jeg sætter stor pris på blandingen af strukturerede opgaver og organisationsudvikling. Som direktionssekretær har jeg fingrene i mange forskellige opgaver med mange forskellige samarbejdspartnere, og jeg synes virkelig, det er spændende at være med til at præge organisationen, fortæller Cecilie Bonderup Ørskov. Logoet tiltrak Fra marts 2019 frem til sin start på TV2 Nord var Cecilie Bonderup Ørskov, der har en uddannelsesmæssig baggrund inden for erhvervsøkonomi og organisationsstrategi, tilknyttet Forsvarets Regnskabsstyrelse som fuldmægtig. Men da hun vendte tilbage efter barsel, kunne hun mærke, at det var tid til at prøve noget nyt. - Jeg havde faktisk set opslaget som direktionssekretær, mens jeg stadig var på barsel, men det var først, da jeg kom tilbage på job, at det for alvor gik op for mig, at jeg gerne ville prøve noget nyt, siger Cecilie Bonderup Ørskov, og forklarer, at det i første omgang faktisk var TV2 Nords logo, der fangede hendes opmærksomhed. - Jeg har altid synes, at mediebranchen var interessant, og som nordjyde er TV2 Nords logo noget bekendt, så der er ingen tvivl om, at det i første omgang var dét, der tiltrak mig. I sidste ende var det dog arbejdsopgaverne og den store tilknytning til chefteamet, der var udslagsgivende for den nye direktionssekretær, der ikke afviser 34 år på posten. Fremtidens TV2 Nord Som bekendt er det svært at spå om fremtiden, og derfor ser TV2 Nord da ej heller 34 år ud i fremtiden, når der ansættes nye på stationen. 10 år er nok mere realistisk, og derfor bliver én af Cecilie Bonderup Ørskovs første store opgaver at være med til at forme fremtidens TV2 Nord, når arbejdet med 10-årsstrategien skydes i gang. En opgave som chefredaktør Tino Pedersen ikke er i tvivl om, at hun sagtens kan løfte. - Der er noget fascinerende i, at det er første gang jobbet har været ledigt, og det er altså noget af en arv, der skal løftes efter Birgit, men Cecilie har både evnerne og viljen, siger han og fortsætter: - Vi undlader lige at kigge 34 år ind i fremtiden for nu og nøjes i stedet med de første 10, men jeg ved, at Cecilie allerede har inviteret Birgit til sit 34-års jubilæum, så der er potentiale, slutter Tino Pedersen med et smil. Cecilie Bonderup Ørskov tiltrådte stillingen som direktionssekretær 1. marts 2023.

Opsummering:
34 år er lang tid – meget lang tid, men det er altså så længe Birgit Larsen nåede at være direktionssekretær på TV2 Nord, inden hun meddelte sin pensionering. Skoene har været svære at fylde ud, ja faktisk tæt på umulige – lige indtil Cecilie Bonderup Ørskov trådte ind ad døren.